[pic] | EUROOPA ÜHENDUSTE KOMISJON |

Brüssel 2.2.2009

KOM(2009) 32 lõplik

2009. AASTA ÜLDEELARVE ESIALGNE PARANDUSEELARVE PROJEKT NR 2

KULUDE EELARVESTUS JAGUDE KAUPA III jagu – Komisjon

(komisjoni esitatud)

2009. AASTA ÜLDEELARVE ESIALGNE PARANDUSEELARVE PROJEKT NR 2

KULUDE EELARVESTUS JAGUDE KAUPAIII jagu – Komisjon

Võttes arvesse:

- Euroopa Ühenduse asutamislepingut, eriti selle artiklit 272,

- Euroopa Aatomienergiaühenduse asutamislepingut, eriti selle artiklit 177,

- nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust,[1] viimati muudetud nõukogu määrusega (EÜ, Euratom) nr 1525/2007,[2] eriti selle artiklit 37,

esitab Euroopa Komisjon eelarvepädevatele institutsioonidele 2009. aasta eelarve esialgse paranduseelarve projekti nr 2.

SISUKORD

1. Sissejuhatus 4

2. SESAR 4

3. Haiguste Ennetamise ja Tõrje Euroopa Keskus 5

4. Euroopa Raudteeagentuur (ERA) 6

5. Märkuste muutmine 6

5.1. GMESi operatiivteenused 6

5.2. Toiduainete rahastamisvahend 7

KULUDE EELARVESTUSSE TEHTAVAD MUUDATUSED EELARVEJAGUDE KAUPA

Kulude eelarvestusse eelarvejagude kaupa tehtavad muudatused edastatakse eraldi SEI-BUD süsteemi kaudu. Teavitamiseks on lisatud jagude kaupa esitatud kulude eelarvestuses tehtavate muudatuste ingliskeelne versioon, mis moodustab eelarve lisa.

1. Sissejuhatus

2009. aasta eelarve esialgses paranduseelarve projektis nr 2 käsitletakse järgmisi küsimusi:

- Ühisettevõtte SESAR ametikohtade loetelu ettenägemine ühenduse eelarves vastavalt määruse (EÜ) 219/2007[3] muudatusele.

- Haiguste Ennetamise ja Tõrje Euroopa Keskuse ametikohtade loetelu muutmine vastavalt 2009. aasta eelarvele.

- Euroopa Raudteeagentuuri (ERA) ametikohtade loetelu muutmine.

- Märkuste muutmine.

2009. aasta üldeelarve esialgsel paranduseelarve projektil nr 2 ei ole finantstagajärgi.

2. SESAR

Ühisettevõte Euroopa lennuliikluse uue põlvkonna juhtimissüsteemi (SESAR) väljaarendamiseks loodi 27. veebruaril 2007 (nõukogu määrusega (EÜ) 219/2007) EÜ asutamislepingu artikli 171 alusel. Ühisettevõtete õigusliku staatuse täpse määratluse puudumine on põhjustanud aga palju raskusi selle õigus- ja haldusstruktuuri ülesehitamisel. Ehkki ühisettevõtte SESAR tegevust ja personalitööd korraldatakse vastavalt Belgia õigusele, on ühisettevõte praegu loodud ja seda hallatakse tegelikult nõukogu määruse alusel.

Seoses teadusuuringute ja tehnoloogiaarenduse seitsmenda raamprogrammi käivitamisega on ELi institutsioonid ühisettevõtete loomisel omaks võtnud uue lähenemisviisi. Nimetatud lähenemisviisi põhiliseks aspektiks on ühisettevõtete tunnustamine ühenduse asutustena, kes saavad kasu Euroopa Ühenduse privileegidest ja immuniteetidest. Selle tulemusel reguleeritakse nimetatud asutuste personali seisundit EÜ personalieeskirjadega ning asutuste ja nende personali suhtes kohaldatakse privileegide ja immuniteetide protokolli. Nimetatud lähenemisviisi kasutati esmakordselt 2008. aastal viie uue ühisettevõtte (ühisettevõte Clean Sky, nanoelektroonika ühine tehnoloogiaalgatus ENIAC, innovatiivsete ravimite algatus IMI, manussüsteemide ühine tehnoloogiaalgatus ARTEMIS ning Kütuseelementide ja Vesiniku Valdkonna ühised tehnoloogiaalgatused) loomisel.

Ühisettevõte SESAR asutati aasta varem uute ühisettevõtetega samal õiguslikul alusel. Et tagada ühenduse lähenemisviisi järjepidevus nimetatud asutuste loomisel, muudetakse ühisettevõtte SESAR õiguslikku staatust ja ühtlustatakse see teiste ühisettevõtete õigusliku staatusega.

Nimetatud põhjusel on komisjon teinud ettepaneku määruse (EÜ) 219/2007 muutmiseks. Nimetatud muudatuse üheks tagajärjeks on, et ühisettevõtte SESAR personali hakatakse EÜ personalieeskirjade alusel käsitlema ajutiste või lepinguliste töötajatena. Seetõttu tuleb ühisettevõtte SESAR ametikohtade loetelu lisada ühenduse eelarvesse. Nõukogu määrus (EÜ) 1361/2008, millega muudetakse määrust (EÜ) 219/2007,[4] võeti vastu 16. detsembril 2008 ja see jõustus 1. jaanuaril 2009.

Ühisettevõte SESAR juba tegutseb ja on juba värvanud esimesed töötajad. Ühisettevõtte SESAR tegevuse järjepidevuse tagamiseks on äärmiselt oluline praeguse personali sujuv üleviimine EÜ alluvusse ja värbamisprotsessi lõpuleviimine 2009. aasta jooksul. Seetõttu tuleb ühisettevõtte SESAR ametikohtade loetelu lisada ühenduse eelarvesse 2009. aasta algusest.

Ametikohtade loetelu on esitatud eelarve lisas.

3. Haiguste Ennetamise ja Tõrje Euroopa Keskus

Haiguste Ennetamise ja Tõrje Euroopa Keskus (edaspidi „keskus”) on Stockholmis asuv detsentraliseeritud esimese samba asutus, mille ülesanne on inimtervisele nakkushaigustest põhjustatud ohtude järelevalve ja hindamine ning nendest teavitamine. Käesolev esialgne paranduseelarve projekt on põhjendatud vajadusega viia keskuse ametikohtade loetelu kooskõlla eelarvepädeva institutsiooni poolt 2009. aasta eelarves võetud otsustega.

Praegu on keskusel kindlaksmääratud tegevusvaldkondades olemas põhiline organisatsiooniline struktuur ja suutlikkus; epidemioloogiline seiresüsteem toimib, olemas on valmisoleku- ja reageerimissuutlikkus, olemas on võime vastata teaduslike nõuannete ja riskihindamise päringutele ning suutlikkus pakkuda epidemioloogilist koolitust ning teha asjakohast tervisealast teavitustööd. Sellegipoolest on keskus alles varases arengustaadiumis. Osutatavad põhiteenused on vajalikud, kuid ei rahulda sidusrühmade kõiki vajadusi ja ootusi.

Väline hindamine kinnitas hiljuti, et keskusel on õnnestunud kinnitada oma positsiooni kõrgetasemelise teaduskeskusena ning et tema tegevusega nakkushaiguste ennetamisel ja tõrjel tekib lisaväärtus, kuid nakkushaigustega seotud meetmeid soovitati ühtlustada ja süvendada.

Komisjon nõustub välise hindamise aruande järeldustega. Keskus vajab lisainvesteeringuid, et täielikult täita talle antud volitusi tugevdada Euroopa kaitset nakkushaiguste vastu. Kooskõlas nimetatud lähenemisega võttis komisjon 13. novembril 2008 vastu teatise Euroopa Parlamendile ja nõukogule keskuse kavandatavate meetmete ja ressursivajaduste kohta (KOM (2008) 741). Teatisega ajakohastati 2003. aastal (kui keskus loodi) vastuvõetud esialgset finantsselgitust, võttes arvesse keskuse esimese kolme tegevusaasta saavutusi ja välise hindamise tulemusi. Tuleks märkida, et 2007.–2013. aastat hõlmavas mitmeaastases finantsraamistikus ettenähtud finantsressursid on piisavad, et keskus saaks oma kavandatavaid meetmeid ellu viia.

2009. aasta eelarvemenetluse viimases etapis võttis Euroopa Parlament vastu muudatuse, millega tühistas reservatsiooni keskuse eelarve suhtes, mida käsitleva ettepaneku oli esitanud komisjon 2009. aasta esialgses eelarveprojektis ja mis sõltus eespool viidatud teatise vastuvõtmisest. Vastuvõetud muudatuses ei käsitletud aga keskuse ametikohtade loetelu ajakohastamist, mis on vajalik loetelu vastavusseviimiseks keskuse planeeritava uue struktuuriga, mida on kirjeldatud komisjoni 13. novembri teatises ja mis on integreeritud 2009. aasta eelarves lubatud vahenditesse.

Seetõttu peab komisjon esitama paranduseelarve, millega hõlmatakse keskuse ametikohtade loetelu vajalikud muudatused, et olla kooskõlas komisjoni 13. novembri teatisega Euroopa Parlamendile ja nõukogule ning 2009. aasta eelarves lubatud assigneeringutega.

Ametikohtade loetelu kavandis on ette nähtud 40 täiendava ajutise töötaja ametikoha eraldamine. Ametikohtade täielik loetelu on esitatud eelarve lisas. Üksikasjad sihtalade kohta on järgnevad:

Sihtala | Nimetus | Uued ametikohad 2009 | Ajutiste töötajate ametikohad 2009. aasta lõpuks kokku |

1 | Haiguspõhine | 9 | 27 |

2 | Seire | 6 | 28 |

3 | Teaduslikud nõuanded | 6 | 23 |

4 | Valmisolek ja reageerimine | 5 | 19 |

5 | Koolitus | 1 | 7 |

6 | Tervisealane teavitamine | 6 | 21 |

7 | Partnerlused | 1 | 5 |

Sisemeetmed | Valitsemine, juhtimine | 1 | 9 |

Sisemeetmed | Haldusteenused | 5 | 31 |

Kokku | 40 | 170 |

4. EUROOPA RAUDTEEAGENTUUR (ERA)

Kui arvestada agentuuri 2009.–2011. aasta mitmeaastases personalipoliitika kavas sätestatud pädevuse laiendamist 16. detsembri 2008. aasta määruse (EÜ) nr 1335/2008[5] alusel ja agentuuri personalipoliitikat, sealhulgas karjäärivõimalusi, ei piisa agentuuri vajaduste täielikuks rahuldamiseks ühenduse eelarves ettenähtud 2009. aasta ametikohtade loetelust. Seetõttu tuleb ametikohtade loetelu muuta:

- Eelmistes ametikohtade loeteludes oli ette nähtud ka tegevdirektori AD15 ametikoht. Nimetatud ametikoht kustutati ekslikult 2009. aasta eelarves sisalduvast ametikohtade loetelust ja tuleks nüüd sinna uuesti lisada.

- AST ametikohtade arvu suurendatakse kolme võrra ja AD ametikohtade arvu vastavalt vähendatakse kolme võrra, et agentuuri administratiivtegevust oleks võimalik piisavalt toetada.

Ametikohtade täielik loetelu, milles on esitatud kõik tehnilised muudatused, on esitatud eelarve lisas. Agentuurile ettenähtud ametikohtade koguarv ei muutu ja muudatused ei too kaasa täiendavaid eelarvetaotlusi.

5. Märkuste muutmine

5.1. GMESi operatiivteenused

2008. aastal viidi edukalt lõpule ettevalmistava meetme — GMESi (ülemaailmse keskkonna- ja turvaseire) operatiivteenuste (eelarveartikkel 02 02 11) rakendamine: lõpetati päästeteenistuste valdkonna hankemenetlus, mille järel seoti eelarveassigneeringud. Järgmine 2009. aastal tehtav samm on võrdlusandmete teenuse elemendi rakendamine koostöös praeguste andmeallikate, näiteks riiklike kaardistamisasutustega. Märkust tuleks aga vastavalt muuta (vt muudetud märkust eelarve lisas).

5.2. Toiduainete rahastamisvahend

Arengumaades toimuvale toiduainete hinnatõusule kiireks reageerimiseks loodud rahastamisvahendit käsitleva Euroopa Komisjoni, Euroopa Ülemkogu ja Euroopa Parlamendi vahel saavutatud kokkuleppe järel tuleks abikõlblikkust laiendada sellistele üksustele nagu valitsusvälised organisatsioonid ja valitsusvälised osalejad. Selle tulemusel tuleb vastavalt muuta rakendusmeetodeid, mille puhul arvestati algselt üksnes partnerlusi rahvusvaheliste ja piirkondlike organisatsioonidega. Laiendamine valitsusvälistele organisatsioonidele ja valitsusvälistele osalejatele nõuab komisjonilt eelkõige rangemat ja töömahukamat kohapealset järelevalvet. Et võimaldada koosseisuväliste töötajate värbamist delegatsioonidesse, mida rahastatakse eelarvepunktist 21 01 04 05 — Arengumaades toimuvale toiduainete hinnatõusule kiireks reageerimiseks loodud rahastamisvahend — Halduskorralduskulud, teeb komisjon ettepaneku märkust vastavalt muuta, muutmata eelarvepädeva institutsiooni poolt halduskorralduseks juba heakskiidetud summasid.

[1] ELT L 248, 16.9.2002, lk 1.

[2] ELT L 343, 27.12.2007, lk 9.

[3] ELT L 64, 2.3.2007, lk 1.

[4] ELT L 352, 31.12.2008, lk 12.

[5] ELT L 354, 31.12.2008, lk 51.